Kommissionens beslutning

af 19. september 2003

om EF-tilskud til udryddelse af Newcastle disease i Danmark i 2002

(meddelt under nummer K(2003) 3302)

(Kun den danske udgave er autentisk)

(2003/660/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets beslutning 90/424/EØF af 26. juni 1990 om visse udgifter på veterinærområdet(1), senest ændret ved forordning (EF) nr. 806/2003(2), særlig artikel 4, stk. 2, og artikel 5, stk. 3, og

ud fra følgende betragtninger:

(1) Der er forekommet udbrud af Newcastle disease i Danmark i 2002. Sygdommens forekomst er en alvorlig fare for bestandene i EF.

(2) For at bidrage til udryddelsen af sygdommen hurtigst muligt har Fællesskabet mulighed for at yde et finansielt tilskud til medlemsstatens støtteberettigede udgifter i henhold til betingelserne i artikel 4, stk. 2, i beslutning 90/424/EØF.

(3) I henhold til artikel 3, stk. 2, i Rådets forordning (EF) nr. 1258/1999 af 17. maj 1999 om finansiering af den fælles landbrugspolitik(3) finansieres veterinær- og plantesundhedsforanstaltninger, som foretages efter Fællesskabets regler, af Den Europæiske Udviklings- og Garantifond for Landbruget, Garantisektionen. Finanskontrollen af foranstaltningerne foretages i henhold til artikel 8 og 9 i nævnte forordning.

(4) For at EF-støtten kan udbetales, kræves det, at de programmerede aktioner reelt er blevet gennemført, og at myndighederne har leveret alle de nødvendige oplysninger inden for den fastsatte tidsfrist.

(5) Den 14. marts 2003 indsendte de danske myndigheder et overslag over de udgifter, der er afholdt til udryddelse af sygdommen. Udgifterne beløber sig ifølge overslaget til 58 mio. DKK.

(6) I afventning af at Kommissionens kontrol bliver gennemført, bør der allerede nu fastsættes et forskud på EF-tilskuddet. Dette forskud skal udgøre 50 % af Fællesskabets bidrag, som er opgjort på grundlag af de skønnede udgifter til godtgørelser for dyr og andre udgifter.

(7) Begrebet "hurtig og passende godtgørelse til dyreejerne", som anvendes i artikel 3, stk. 2, i beslutning 90/424/EØF, bør præciseres, og det samme gælder begreberne "rimelig betaling" og "betaling mod dokumentation" og de udgiftskategorier, der kan ydes støtte til som "andre udgifter" i forbindelse med obligatorisk nedslagning af dyrene og obligatorisk destruktion af æg.

(8) De i denne beslutning fastsatte foranstaltninger er i overensstemmelse med udtalelse fra Den Stående Komité for Fødevarekæden og Dyresundhed -

VEDTAGET FØLGENDE BESLUTNING:

Artikel 1

Udbetaling af EF-tilskud til Danmark

Til udryddelse af Newcastle disease i 2002 kan der ydes EF-tilskud til Danmark på 50 % af de udgifter, der er afholdt til:

a) hurtig og passende godtgørelse til de dyreejere, der er tvunget til nedslagning af deres dyr og destruktion af æg i henhold til de obligatoriske foranstaltninger vedrørende udryddelse af Newcastle disease i 2002, jf. artikel 3, stk. 2, første og syvende led, i beslutning 90/424/EØF, og i henhold til nærværende beslutning

b) udgifter til destruktion af dyr, æg og kontaminerede produkter, til rengøring og desinfektion af lokaler og til rengøring og desinfektion af kontamineret materiel eller til destruktion heraf, hvis det er nødvendigt, jf. artikel 3, stk. 2, første, andet og tredje led, i beslutning 90/424/EØF, og i henhold til nærværende beslutning.

Artikel 2

Definitioner

I denne beslutning forstås ved:

a) "hurtig og passende godtgørelse": udbetaling inden 90 dage efter nedslagningen af dyrene og destruktionen af æggene af et beløb svarende til dyrenes markedsværdi umiddelbart inden smitten, nedslagningen eller destruktionen

b) "rimelig betaling": betaling for køb af materialer eller tjenester til priser, der står i rimeligt forhold til markedspriserne før udbruddet af Newcastle disease

c) "betaling mod dokumentation": betaling for køb af materialer eller tjenester, jf. artikel 3, stk. 2, i beslutning 90/424/EØF, hvis art og direkte forbindelse til obligatorisk nedslagning af dyr eller destruktion af æg på bedriften er dokumenteret.

Artikel 3

Betalingsbetingelser for tilskuddet

1. Med forbehold af evt. kontrol, jf. artikel 6, udbetales et forskud på 1000 EUR i forbindelse med det i artikel 1 omhandlede EF-tilskud på grundlag af de bilag, som de danske myndigheder har indsendt vedrørende hurtig og passende godtgørelse til dyreejerne for obligatorisk nedslagning, destruktion af dyr og æg samt evt. for produkter til rengøring og desinfektion af samt insektbekæmpelse på bedrifter og materiel samt destruktion af det kontaminerede foder og de kontaminerede materialer.

2. Kommissionen træffer afgørelse om restbeløbet efter proceduren i artikel 41 i beslutning 90/424/EØF, i givet fald efter at den har foretaget kontrollen omhandlet i artikel 6.

Artikel 4

Støtteberettigede udgifter, der er omfattet af EF-tilskuddet

1. Hvis de danske myndigheders udbetalinger foretages efter fristens udløb, jf. artikel 2, litra a), reduceres de støtteberettigede beløb således:

- 25 % for udbetalinger foretaget mellem 91 og 105 dage efter nedslagning af dyr eller destruktion af æg

- 50 % for udbetalinger foretaget mellem 106 og 120 dage efter nedslagning af dyr eller destruktion af æg

- 75 % for udbetalinger foretaget mellem 121 og 135 dage efter nedslagning af dyr eller destruktion af æg

- 100 % for udbetalinger foretaget mindst 136 dage efter nedslagning af dyr eller destruktion af æg.

Kommissionen vil dog anvende en anden periodeopdeling og/eller lavere reduktion eller ingen reduktion, hvis der i forbindelse med bestemte foranstaltninger opstår ekstraordinære forvaltningsproblemer, eller hvis Danmark på anden måde kan fremlægge en god begrundelse.

2. EF-tilskuddet omhandlet i artikel 1, litra b), udbetales udelukkende i forbindelse med rimelige betalinger mod dokumentation for de støtteberettigede udgifter, som er fastlagt i bilag I.

3. Beregningen af EF-tilskuddet omfatter ikke:

a) moms

b) løn til embedsmænd

c) brug af offentlige materialer bortset fra hjælpematerialer.

Artikel 5

Betalingsbetingelser og dokumentation

1. EF-tilskuddet omhandlet i artikel 1 udbetales på grundlag af:

a) en anmodning, der fremlægges i henhold til bilag IIa, IIb og III inden for den tidsfrist, som er fastsat i stk. 2

b) bilagene omhandlet i artikel 3, stk. 1, herunder en epidemiologisk rapport for bedrifter, hvor der er foregået nedslagning eller destruktion af dyr eller destruktion af æg, samt et regnskab

c) resultaterne af Kommissionens kontrol på stedet, jf. artikel 6.

Dokumentationen omhandlet i litra b) gøres tilgængelig i forbindelse med Kommissionens kontrol på stedet.

2. Anmodningen omhandlet i stk. 1, litra a), fremlægges i elektronisk form i overensstemmelse med bilag IIa, IIb og III senest 30 kalenderdage fra meddelelsen af denne beslutning. Overholdes denne tidsfrist ikke, reduceres EF-tilskuddet med 25 % for hver måned, fristen overskrides.

Artikel 6

Kommissionens kontrol på stedet

Kommissionen kan i samarbejde med de kompetente danske myndigheder gennemføre kontrol på stedet vedrørende gennemførelsen af foranstaltningerne i artikel 1 og de dermed forbundne udgifter.

Artikel 7

Adressat

Denne beslutning er rettet til Kongeriget Danmark.

Udfærdiget i Bruxelles, den 19. september 2003.

På Kommissionens vegne

David Byrne

Medlem af Kommissionen

(1) EFT L 224 af 18.8.1990, s. 19.

(2) EUT L 122 af 16.5.2003, s. 1.

(3) EFT L 160 af 26.6.1999, s. 103.

BILAG I

Støtteberettigede udgifter, jf. artikel 4, stk. 2

1. Udgifter til nedslagning af dyr:

a) løn og honorarer til personale, der er særligt ansat til nedslagningen

b) hjælpematerialer og specifikt udstyr til nedslagning eller destruktion af æg

c) materialer anvendt til transport af dyrene til nedslagningsstedet.

2. Udgifter til destruktion af dyr og æg:

a) destruktion: transport af dyrekroppe og æg til destruktionsanstalten, behandling af dyrekroppene og æggene på destruktionsanstalten og destruktion af kødmelet

b) nedgravning: særligt ansat personale, særligt lejet materiale til transport og nedgravning af dyrekroppe og æg samt produkter til desinficering af bedriften

c) forbrænding: særligt ansat personale, brændstof eller andet materiale, særligt lejet materiale til transport af dyrekroppe og æg samt produkter til desinficering af anlægget.

3. Udgifter til rengøring af, desinficering af og insektbekæmpelse på bedrifter:

a) produkter til rengøring, desinficering og insektbekæmpelse

b) løn og honorarer til særligt ansat personale.

4. Udgifter til destruktion af kontamineret foder:

a) godtgørelse af foderet til anskaffelsesværdi

b) transport og destruktion af foderet.

5. Udgifter til godtgørelse for kontamineret udstyr til markedsværdi og til destruktion af dette udstyr. Udgifter til godtgørelse for genopførelse eller sanering af landbrugsbygninger eller udgifter til infrastrukturen er ikke støtteberettigede.

BILAG IIa

>PIC FILE= "L_2003234DA.001602.TIF">

BILAG IIb

>PIC FILE= "L_2003234DA.001604.TIF">

BILAG III

>PIC FILE= "L_2003234DA.001702.TIF">